Ди хабзэхэм фIыуэ хэзыщIыкIхэр
Бахъсэнёнок къуажэм дэт щэнхабзэмкIэ унэм щызэхэтащ «Си Къэбэрдей-Балъкъэр» фIэщыгъэм щIэт зэхьэзэхуэ. 3-5-нэ классхэм щеджэ цIыкIухэр зыхэта мы зэпеуэр теухуауэ щытащ ди лъэпкъ хабзэхэмрэ тхыдэмрэ къыдэкIуэтей щIэблэр куууэ хэгъэгъуэзэным.
Зэхьэзэхуэм ипкъ иткIэ ирагъэкIуэкIа выставкэм щагъэлъэгъуащ ижь-ижьыж лъандэрэ адыгэхэм къадэгъуэгурыкIуэ, зэрыIэбэ Iэмэпсымэхэр, хьэпшып зэмылIэужьыгъуэхэр, фащэхэр. Апхуэдэу еджакIуэ цIыкIухэм я IэкIэ ягъэхьэзыра лъэпкъ шхыныгъуэхэри кърахьэлIащ а махуэм. А псом къыдэкIуэу, сабийхэм удихьэхыу ягъэлъэгъуащ адыгэхэм я псэукIэр, дунейм къытехьа сабийм кIэлъызэрахьэ, хьэгъуэлIыгъуэр зэрырагъэкIуэкI хабзэхэр, мэш къехьэлIэжыным иращIэкIыу щыта дауэдапщэхэр наIуэу къызыхэщ теплъэгъуэ кIэщIхэр.
Мы зэхьэзэхуэм щытекIуа, Ислъэмей дэт курыт еджапIэ №2-м и гъэсэнхэм «Си Къэбэрдей-Балъкъэр» республикэпсо зэпеуэм и кIэух зэIущIэу Налшык щызэхыхьэнум я зэфIэкI щагъэлъэгъуэну къыхуагъэфэщащ.
ШЭРЭДЖ Дисэ.
